b'\n_START_ARTICLE_\nOtto Nieminen\n_START_SECTION_\nSeuraura\n_START_PARAGRAPH_\nNieminen on Someron Pallon kasvatti. H\xc3\xa4n siirtyi juniorina sittemmin TuToon, josta Nieminen siirtyi puolestaan 14-vuotiaana Turun Palloseuran C-nuoriin kaudeksi 2010\xe2\x80\x932011. Kaudella 2011\xe2\x80\x932012 h\xc3\xa4n oli yhdeks\xc3\xa4ll\xc3\xa4 osumallaan joukkueen paras maalintekij\xc3\xa4 SM-karsinnoissa. Nieminen pelasi suurimman osan kaudestaan kuitenkin TPS:n B-nuorissa, joiden paras maalintekij\xc3\xa4 h\xc3\xa4n oli kev\xc3\xa4\xc3\xa4n 2012 pudotuspeleiss\xc3\xa4 Oskari Siikin kanssa viidell\xc3\xa4 osumallaan. Nieminen voitti kauden p\xc3\xa4\xc3\xa4tteeksi B-nuorten SM-pronssia. Kaudella 2012\xe2\x80\x932013 h\xc3\xa4n oli runkosarjassa joukkueen paras maalintekij\xc3\xa4 25 osumallaan._NEWLINE_Atlant varasi Niemisen 83. pelaajana KHL:n varaustilaisuudessa 2013. H\xc3\xa4n debytoi TPS:n SM-liigajoukkueessa kaudella 2014\xe2\x80\x932015. Nieminen teki liigadebyyttins\xc3\xa4 27. joulukuuta 2014 Rauman Lukkoa vastaan. H\xc3\xa4n sai ottelussa j\xc3\xa4\xc3\xa4aikaa 14.59 minuuttia. Nieminen teki liigauransa avausmaalin 30. tammikuuta 2015 vieraissa Pelicansia vastaan. Kaikkiaan h\xc3\xa4n pelasi kauden aikana SM-liigassa 19 runkosarjaottelua tehden kaksi maalia. Nieminen pelasi suurimman osan kaudestaan kuitenkin TPS:n A-nuorissa, jossa h\xc3\xa4n voitti kauden p\xc3\xa4\xc3\xa4tteeksi Suomenmestaruuden. Maaliskuussa 2015 Nieminen teki vuoden mittaisen jatkosopimuksen TPS:n kanssa._NEWLINE_Toukokuussa 2015 Atlant kauppasi Niemisen KHL-oikeudet useiden pelaajien kaupassa SKA Pietariin. Kaudella 2015\xe2\x80\x932016 Nieminen pelasi TPS:ss\xc3\xa4 19 runkosarjaottelua tehopistein 1+2=3, kahdeksan playoff-ottelua tehden yhden sy\xc3\xb6tt\xc3\xb6pisteen sek\xc3\xa4 kaksi Mestarien liigan ottelua ilman tehopisteit\xc3\xa4. H\xc3\xa4n pelasi miesten pelej\xc3\xa4 my\xc3\xb6s kuuden ottelun verran lainalla Mestis-joukkue Savonlinnan Pallokerhossa. Nieminen pelasi ison osan kaudestaan viel\xc3\xa4 my\xc3\xb6s TPS:n A-nuorissa, joiden sis\xc3\xa4isen tehotilaston h\xc3\xa4n voitti lukemalla +8. Toukokuussa 2016 Nieminen teki vuoden mittaisen jatkosopimuksen TPS:n kanssa._NEWLINE_Kaudella 2016\xe2\x80\x932017 Nieminen teki SM-liigassa 33 runkosarjaottelussa tehot 5+3=8 ja kuudessa playoff-ottelussa kaksi maalia. H\xc3\xa4n pelasi kauden aikana my\xc3\xb6s nelj\xc3\xa4 ottelua lainalla Mestis-joukkue TuTossa. Kaudella 2017\xe2\x80\x932018 Nieminen j\xc3\xa4i TPS:ss\xc3\xa4 varsin pieneen rooliin, sill\xc3\xa4 h\xc3\xa4n ei mahtunut joukkueen kokoonpanoon pudotuspeleiss\xc3\xa4. Nieminen teki runkosarjassa 39 ottelussa viisi tehopistett\xc3\xa4 ja h\xc3\xa4n pelasi my\xc3\xb6s yhden ottelun lainalla TuTossa marraskuussa 2017. Tammikuussa 2018 Nieminen teki TPS:n kanssa vuoden mittaisen jatkosopimuksen. Kaudella 2018\xe2\x80\x932019 h\xc3\xa4n k\xc3\xa4rsi loukkaantumisista ja pelasi runkosarjassa vain 36 ottelua, mutta Nieminen onnistui kuitenkin tekem\xc3\xa4\xc3\xa4n SM-liigan yhden kauden piste-enn\xc3\xa4tyksens\xc3\xa4 tehoilla 12+8=20 ja h\xc3\xa4nen teholukemansa +14 oli TPS:n toiseksi paras Joe Piskulan j\xc3\xa4lkeen. Pudotuspeleiss\xc3\xa4 Nieminen jakoi joukkueen sis\xc3\xa4isen pistep\xc3\xb6rssin voiton Kaapo Kakon kanssa tehoilla 2+3=5. Kolmannessa puoliv\xc3\xa4lier\xc3\xa4ottelussa 25. maaliskuuta 2019 H\xc3\xa4meenlinnan Pallokerhoa vastaan h\xc3\xa4n teki kaksi maalia, joista j\xc3\xa4lkimm\xc3\xa4inen ratkaisi TPS:lle 3\xe2\x80\x932-voiton ensimm\xc3\xa4isess\xc3\xa4 jatkoer\xc3\xa4ss\xc3\xa4 ajassa 79.01. Janne Karelius valitsi Niemisen ottelun Alumnien t\xc3\xa4htien ykk\xc3\xb6st\xc3\xa4hdeksi. HPK kuitenkin eteni lopulta v\xc3\xa4lieriin otteluvoitoin 4\xe2\x80\x931._NEWLINE_Nieminen siirtyi kaudeksi 2019\xe2\x80\x932020 kaksivuotisella sopimuksella Pelicansiin.\n_START_SECTION_\nMuuta\n_START_PARAGRAPH_\nNuorempana Otto Nieminen harrasti yleisurheilua edustaen Someron Esaa. H\xc3\xa4n juoksi vuonna 2010 SM-pronssia P14-sarjan 300 metrill\xc3\xa4 ajalla 38,07 ja oli viides 100 metrill\xc3\xa4 ajalla 11,94.'